62018CJ0594_RES
Vec C‑594/18 P
Rakúska republika
proti
Európskej komisii
Rozsudok Súdneho dvora (veľká komora) z 22. septembra 2020
„Odvolanie – Štátna pomoc – Článok 107 ods. 3 písm. c) ZFEÚ – Články 11 a 194 ZFEÚ – Článok 1, článok 2 písm. c) a článok 106a ods. 3 Zmluvy o Euratome – Plánovaná pomoc v prospech bloku C jadrovej elektrárne Hinkley Point (Spojené kráľovstvo) – Rozhodnutie, ktorým sa pomoc vyhlasuje za zlučiteľnú s vnútorným trhom – Cieľ spoločného záujmu – Ciele Európskej únie v oblasti životného prostredia – Zásada ochrany životného prostredia, zásada znečisťovateľ platí, zásada obozretnosti a zásada trvalej udržateľnosti – Určenie dotknutej hospodárskej činnosti – Zlyhanie trhu – Primeranosť pomoci – Investičná alebo prevádzková pomoc – Vymedzenie prvkov pomoci – Oznámenie o zárukách“
Pomoc poskytovaná štátmi – Zákaz – Výnimky – Pomoc, ktorú možno považovať za zlučiteľnú s vnútorným trhom – Posúdenie vzhľadom na článok 107 ods. 3 písm. c) ZFEÚ – Kritériá – Sledovanie cieľa spoločného záujmu – Kritérium, ktoré nie je nevyhnutné
[Článok 107 ods. 3 písm. c) ZFEÚ]
(pozri body 18 – 21, 26, 30, 39)
Pomoc poskytovaná štátmi – Zákaz – Výnimky – Pomoc, ktorú možno považovať za zlučiteľnú s vnútorným trhom – Posúdenie vzhľadom na článok 107 ods. 3 písm. c) ZFEÚ – Zohľadnenie predchádzajúcej praxe – Vylúčenie
[Článok 107 ods. 3 písm. c) ZFEÚ]
(pozri bod 25)
Pomoc poskytovaná štátmi – Ustanovenia Zmluvy – Pôsobnosť – Opatrenia sledujúce cieľ patriaci do Zmluvy o Euroatome – Zahrnutie
(Článok 106a ods. 3 AE; článok 107 ZFEÚ)
(pozri body 32, 33)
Pomoc poskytovaná štátmi – Zákaz – Výnimky – Pomoc, ktorú možno považovať za zlučiteľnú s vnútorným trhom – Posúdenie vzhľadom na článok 107 ods. 3 písm. c) ZFEÚ – Opatrenia sledujúce cieľ patriaci do Zmluvy o Euroatome – Uplatniteľnosť pravidiel práva Únie v oblasti životného prostredia – Zásada ochrany životného prostredia, zásada znečisťovateľ platí, zásada obozretnosti a zásada trvalej udržateľnosti – Právo členských štátov určiť štruktúru ich energetického zásobovania – Voľba jadrovej energie
[Článok 106a ods. 3 AE; článok 107 ods. 3 písm. c) a článok 194 ZFEÚ]
(pozri body 40 – 50)
Pomoc poskytovaná štátmi – Zákaz – Výnimky – Pomoc, ktorú možno považovať za zlučiteľnú s vnútorným trhom – Posúdenie vzhľadom na článok 107 ods. 3 písm. c) ZFEÚ – Kritériá – Neexistencia dosahu, ktorý by bol v rozpore so spoločným záujmom na obchodných podmienkach – Identifikácia trhu dotknutého pomocou
[Článok 107 ods. 3 písm. c) ZFEÚ]
(pozri body 60 – 65)
Pomoc poskytovaná štátmi – Zákaz – Výnimky – Pomoc, ktorú možno považovať za zlučiteľnú s vnútorným trhom – Posúdenie vzhľadom na článok 107 ods. 3 písm. c) ZFEÚ – Kritériá – Existencia zlyhania trhu dotknutého pomocou – Kritérium, ktoré nie je nevyhnutné
[Článok 107 ods. 3 písm. c) ZFEÚ]
(pozri body 66, 67)
Pomoc poskytovaná štátmi – Zákaz – Výnimky – Pomoc, ktorú možno považovať za zlučiteľnú s vnútorným trhom – Posúdenie vzhľadom na článok 107 ods. 3 písm. c) ZFEÚ – Kritériá – Neexistencia dosahu, ktorý by bol v rozpore so spoločným záujmom na obchodných podmienkach – Posúdenie – Kumulované účinky pomoci a inej plánovanej pomoci, ktoré by mohli nastať v budúcnosti – Chýbajúca relevantnosť
[Článok 107 ods. 3 písm. c) ZFEÚ]
(pozri body 84 – 86)
Pomoc poskytovaná štátmi – Zákaz – Výnimky – Pomoc, ktorú možno považovať za zlučiteľnú s vnútorným trhom – Posúdenie vzhľadom na článok 107 ods. 3 písm. c) ZFEÚ – Kritériá – Neexistencia dosahu, ktorý by bol v rozpore so spoločným záujmom na obchodných podmienkach – Porovnanie výhod opatrení pomoci a ich negatívneho dosahu na vnútorný trh – Zložky vnútorného trhu
[Článok 107 ods. 3 písm. c) ZFEÚ]
(pozri body 101, 102)
Pomoc poskytovaná štátmi – Zákaz – Výnimky – Pomoc, na ktorú sa môže vzťahovať výnimka stanovená v článku 107 ods. 3 písm. c) ZFEÚ – Prevádzková pomoc – Vylúčenie – Povinnosť Komisie kvalifikovať opatrenia investičnej alebo prevádzkovej pomoci – Neexistencia
[Článok 107 ods. 3 písm. c) ZFEÚ]
(pozri body 119 – 121)
Zhrnutie
Súdny dvor potvrdzuje rozhodnutie Komisie schvaľujúce britskú pomoc v prospech jadrovej elektrárne Hinkley Point C
Rozhodnutím z 8. októbra 2014 (
1
) Európska komisia schválila pomoc, ktorú Spojené kráľovstvo plánovalo poskytnúť bloku C jadrovej elektrárne Hinkley Point nachádzajúcej sa v Somerset na pobreží Spojeného kráľovstva (ďalej len „Hinkley Point C“) s cieľom podporiť vytvorenie nových kapacít na výrobu jadrovej energie. Uvedenie tejto jednotky do prevádzky je stanovené na rok 2023 na obdobie používania šesťdesiat rokov. Pomoc, ktorá sa delí na tri časti, je stanovená v prospech budúceho prevádzkovateľa jednotky C, spoločnosti NNB Generation Company Limited (ďalej len „NNB Generation“), dcérskej spoločnosti EDF Energy plc.
Prvým z dotknutých opatrení je „rozdielová zmluva“ (
2
), ktorej cieľom je zaručiť stabilitu cien pri predaji elektrickej energie počas prevádzkovej fázy Hinkley Point C. Druhým je dohoda medzi investormi NNB Generation a štátnym tajomníkom pre energiu a zmenu klímy Spojeného kráľovstva, ktorá zaručuje náhradu v prípade predčasného odstavenia jadrovej elektrárne z politických dôvodov. Tretia spočíva v úverovej záruke Spojeného kráľovstva na dlhopisy, ktoré má vydať NNB Generation, a jej cieľom je zabezpečiť včasné zaplatenie istiny a úrokov prípustného dlhu.
Komisia vo svojom rozhodnutí kvalifikovala tieto tri opatrenia ako štátnu pomoc zlučiteľnú s vnútorným trhom podľa článku 107 ods. 3 písm. c) ZFEÚ. Podľa tohto ustanovenia možno pomoc na rozvoj určitých hospodárskych činností alebo určitých hospodárskych oblastí považovať za zlučiteľnú s vnútorným trhom za predpokladu, že táto pomoc nepriaznivo neovplyvní podmienky obchodu tak, že by to bolo v rozpore so spoločným záujmom.
Rakúsko sa domáhalo zrušenia tohto rozhodnutia na Všeobecnom súde Európskej únie, ktorý však rozsudkom z 12. júla 2018 túto žalobu zamietol (
3
).
Na základe odvolania podaného Rakúskom (
4
) mal Súdny dvor v podstate odpovedať na otázku, ktorá bola v judikatúre nová, a to či na výstavbu jadrovej elektrárne možno čerpať štátnu pomoc schválenú Komisiou podľa článku 107 ods. 3 písm. c) ZFEÚ. Súdny dvor tým, že zamietol odvolanie, odpovedal na túto otázku kladne.
Súdny dvor najprv pripomenul, že na to, aby štátna pomoc mohla byť vyhlásená za zlučiteľnú s vnútorným trhom v súlade s článkom 107 ods. 3 písm. c) ZFEÚ, musí spĺňať dve podmienky, pričom prvá je tá, že táto pomoc musí byť určená na uľahčenie rozvoja určitých činností alebo určitých hospodárskych oblastí, a druhá je, že nesmie meniť podmienky obchodu tak, že by to bolo v rozpore so spoločným záujmom. Toto ustanovenie naopak nevyžaduje, aby plánovaná pomoc sledovala cieľ spoločného záujmu. Súdny dvor preto zamietol ako nedôvodné jednotlivé tvrdenia Rakúska založené na skutočnosti, že výstavba novej jadrovej elektrárne nepredstavuje cieľ spoločného záujmu.
Súdny dvor okrem toho potvrdil, že v prípade neexistencie osobitných pravidiel v Zmluve Euratom sa pravidlá Zmluvy o FEÚ v oblasti štátnej pomoci majú uplatňovať v odvetví jadrovej energie. Na rozdiel od toho, ako rozhodol Všeobecný súd, Zmluva Euratom nebráni uplatneniu pravidiel práva Únie v oblasti životného prostredia v tomto odvetví, takže štátnu pomoc v prospech hospodárskej činnosti patriacej do odvetvia jadrovej energie, ktorej preskúmanie vedie k záveru, že porušuje pravidlá životného prostredia, nemožno vyhlásiť za zlučiteľnú s vnútorným trhom. Nesprávne právne posúdenie, ktorého sa dopustil Všeobecný súd, však nemalo vplyv na dôvodnosť napadnutého rozsudku, keďže zásady ochrany životného prostredia, obozretnosti, znečisťovateľ platí a trvalej udržateľnosti, na ktoré sa odvoláva Rakúsko na podporu svojej žaloby o neplatnosť, nemožno považovať v každom prípade za odporujúce tomu, aby sa poskytla štátna pomoc na výstavbu alebo prevádzku jadrovej elektrárne. Súdny dvor v podstate rozhodol, že takýto prístup by nebol zlučiteľný s článkom 194 ods. 2 druhým pododsekom ZFEÚ, z ktorého vyplýva, že členský štát môže slobodne určiť podmienky využívania svojich energetických zdrojov, vykonať svoju voľbu medzi rôznymi energetickými zdrojmi a zvoliť si všeobecnú štruktúru svojho zásobovania energiou bez toho, aby vylúčil, že by sa táto voľba mohla týkať jadrovej energie.
Súdny dvor ďalej zamietol tvrdenie Rakúska, podľa ktorého Všeobecný súd nesprávne definoval relevantnú hospodársku činnosť v zmysle článku 107 ods. 3 písm. c) ZFEÚ. V tejto súvislosti Súdny dvor rozhodol, že výroba jadrovej energie, ktorú majú predmetné opatrenia rozvíjať, predstavuje hospodársku činnosť v zmysle tohto ustanovenia. Súdny dvor okrem toho pripomenul, že identifikácia trhu výrobkov, ktorého súčasťou je činnosť, ktorej sa pomoc týka, je relevantná na overenie, či táto pomoc nemení podmienky obchodu tak, že by to bolo v rozpore so spoločným záujmom, čo predstavuje druhú podmienku, ktorej podlieha zlučiteľnosť pomoci podľa tohto ustanovenia. V prejednávanej veci však Komisia identifikovala liberalizovaný trh výroby a dodávky elektrickej energie ako trh dotknutý plánovanými opatreniami.
Všeobecný súd sa okrem toho nedopustil nesprávneho právneho posúdenia ani tým, že sa domnieval, že hoci existencia zlyhania trhu dotknutého zamýšľanou pomocou môže predstavovať relevantnú skutočnosť na účely jej vyhlásenia za zlučiteľnú s vnútorným trhom, neexistencia takéhoto zlyhania nevyhnutne nevedie k jej nezlučiteľnosti s vnútorným trhom.
Pokiaľ ide o preskúmanie primeranosti plánovanej pomoci v prospech Hinkley Point C, Súdny dvor najprv pripomenul, že Všeobecný súd preskúmal proporcionalitu dotknutých opatrení vzhľadom na potreby zásobovania Spojeného kráľovstva elektrickou energiou, pričom správne potvrdil, že Spojené kráľovstvo môže slobodne určiť zloženie svojho energetického balíka. Pri skúmaní podmienky, či plánovaná pomoc nemení podmienky obchodu tak, že by to bolo v rozpore so spoločným záujmom, Komisia okrem toho nemusela zohľadniť negatívny účinok, ktorý predmetné opatrenia môžu mať na vykonávanie zásad ochrany životného prostredia, obozretnosti, znečisťovateľ platí a trvalej udržateľnosti, uvádzaných Rakúskom. Bez toho, aby bolo dotknuté overenie, či podporovaná činnosť neporušuje pravidlá práva Únie v oblasti životného prostredia, totiž preskúmanie tejto podmienky nevyžaduje, aby Komisia zohľadnila prípadné iné negatívne účinky, odlišné od pomoci, na hospodársku súťaž a obchod medzi členskými štátmi.
Súdny dvor napokon potvrdil, že na overenie zlučiteľnosti dotknutých opatrení s vnútorným trhom ani Komisia, ani Všeobecný súd neboli povinné ich formálne kvalifikovať ako „investičnú pomoc“, ktorá môže spĺňať podmienky uplatnenia článku 107 ods. 3 písm. c) ZFEÚ, alebo ako „prevádzkovú pomoc“, ktorej schválenie na základe tohto ustanovenia je v zásade vylúčené.
(
1
)	Rozhodnutie Komisie (EÚ) 2015/658 z 8. októbra 2014 o opatrení pomoci SA.34947 (2013/C) (ex 2013/N), ktorú Spojené kráľovstvo zamýšľa zaviesť na podporu pre jadrovú elektráreň Hinkley Point C (Ú. v. EÚ L 109, 2015, s. 44).
(
2
)	Zmluvnými stranami tejto zmluvy sú NNB Generation a spoločnosť Low Carbon Contracts Ltd, subjekt, ktorý bude financovaný na základe uloženia zákonnej povinnosti zaväzujúcej spoločne a nerozdielne všetkých schválených dodávateľov elektriny.
(
3
)	Rozsudok z 12. júla 2018, Rakúsko/Komisia, T‑356/15, EU:T:2018:439; pozri tiež TK č. 104/18.
(
4
)	Tak ako pred Všeobecným súdom, Luxembursko vstúpilo do konania na podporu Rakúskej republiky v konaní pred Súdnym dvorom, zatiaľ čo Česká republika, Francúzsko, Maďarsko, Poľsko, Slovensko a Spojené kráľovstvo vstúpili do konania ako vedľajší účastníci na podporu Komisie.